Ansvar og planlægning er der ikke meget af i et fængsel. Derfor kan Kasper Olsen slappe af, når han er inde at sidde.

I ’Født til fængsel?’ ser vi, hvordan det foregår, når man får en fodlænke på. 26-årige Kasper Olsen skal nemlig afsone en dom med fodlænke. Noget han sammen med sin forsvarer Erbil Kaya kæmpede for i retten.

Men faktisk gik der ikke længe med den lille sorte plastik-sender rundt om anklen, før Kasper Olsen begyndte at fortryde.

- Det er nemmere at sidde i fængsel, siger han.

Om Født til fængsel I en helt ny dokumentarserie følger TV 2 tre unge mennesker, der alle har været på kant med loven og nu står kæmper en sej kamp for at komme på den rigtige side af loven. For de plettede straffeattester og kaotiske barndomme er blevet en klods om benet på de tre unge og en forhindring på vejen mod en fremtid med tryghed og uden kriminalitet. De medvirkende er Djoanna, Mickey, Kasper og forsvarsadvokaten Erbil Kaya.

Og det kan lyde mærkeligt, at man hellere vil afsone en dom i et fængsel fremfor derhjemme. Men for Kasper Olsen var det en stor udfordring at have styr på de mange aftaler og mødetidspunkter, der følger med at have en fodlænke på samtidig med, at man studerer.

Fodlænken registrerer nemlig, hvor han er, og hvornår han går hjemmefra eller kommer hjem. Det betyder, at Kriminalforsorgen får en besked, hvis han ikke er der, hvor han skal være på et givent tidspunkt.

Og sker det, at han ikke overholder en aftale eller bliver taget i at have drukket alkohol eller indtaget stoffer, bliver fodlænken klippet af, hvorefter resten af afsoningen skal foregå bag tremmer.

Da Kriminalforsorgen kommer på besøg hos Kasper Olsen, er det tydeligt, at det ikke er en festdag. Fodlænken skal nemlig monteres og en ny – og væsentlig mere begrænset – tilværelse står for døren.

- Jeg tænkte ’nu slutter alt det sjove’. Og ganske rigtigt. Da jeg fik fodlænken på, sluttede alt det sjove. Det var nogle lange fire måneder, fortæller Kasper Olsen til TV 2.

Du kan se, hvordan det så ud i klippet øverst i artiklen.

Kasper Olsen skal puste i et alkometer for at bevise, at han ikke har drukket alkohol under afsoning med fodlænken. Foto: TV 2

Kan lide fængslet

Kasper Olsen skal afsone med fodlænke efter en retssag med 38 forhold - han blev dog frifundet i 13 af forholdene. Forholdene drejede sig hovedsagligt om brugstyveri af biler, tyveri af nummerplader, benzintyveri (tankning uden at betale) og kørsel uden føreret (Kasper Olsen er nemlig frakendt sit kørekort).

- Jeg er aldrig blevet dømt for noget voldsrelateret, siger Kasper.

Ud af sine 26 år har Kasper Olsen siddet i fængsel – med og uden fodlænke – i lidt over tre år.

Med egne ord føler han sig godt tilpas i et fængsel i den forstand, at han ikke i samme omfang skal tage ansvar for sig selv og sin hverdag.

- Alt bliver ordnet for en. Du har ingen husleje at tænke på, og dagen er mere eller mindre planlagt for dig. Det gør, at man kan slappe af. Man kommer på en måde ud fra fængslet mere frisk og veloplagt.

Og netop dette kan tyde på, at det er en stressende hverdag, Kasper Olsen til dagligt lever. For hvordan kan friheden til selv at bestemme over sit liv virke utiltalende?

Kasper Olsen forklarer det med, at hans liv i den kriminelle løbebane de seneste seks-syv år har været stressende og krævende. Uden arbejde og i perioder et sted at bo, har han været nødsaget til at skaffe penge på ulovlig vis. Noget, der mange gange har ’bidt ham i røven’ i form af en tur i fængsel.

Her kan du se Kasper Olsens fodlænke. En hård måde at afsone på, ifølge Kasper selv. Foto: TV 2

Mindre stigmatisering

Kasper Olsens forsvarer, Erbil Kaya, er stor fortaler for fodlænke som straf. Han oplever generelt, at der i øjeblikket er en tendens til, at der bliver givet hårdere og hårdere straffe. Men et tur i fængslet er ikke nødvendigvis hensigstmæssigt i sidste ende:

- Unge mennesker, der er røget ud i kriminalitet, har ofte hang til at vælge forkerte ting, og den hang stimuleres, når de kommer i fængsel og omgives af andre kriminelle, siger Erbil Kaya.

Han oplever, at de unge ofte står meget alene, fordi alle de sunde relationer trækker sig, når han eller hun skal i fængsel.

- Hvem er så tilbage? Det er de personer, der er i samme situation. På den måde ender man i en omgangskreds, hvor man bekræfter hinanden i, at kriminalitet er okay - en nødvendighed for at overleve.

Erbil Kaya peger også på, at man ved at placere den unge dømte i et fællesskab med andre kriminelle og dermed miste sunde relationer uden for fængslet, skaber et behov for at søge ligesindede i højere grad.

- Det er jo ikke for sjov, at banderne hedder 'Loyal to Familia', 'Brothers' og 'Bloods'. Navnene indikerer, at medlemmerne har brug for et fællesskab, hvor man står sammen.

Derfor mener han, at fodlænke og samfundstjeneste er en vigtig del i strafferammen.

- Fodlænke som straf er en god ting, fordi undersøgelser viser, at folk med fodlænke falder mindre tilbage i kriminalitet, når de er færdige med at afsone, siger Erbil Kaya og fortsætter:

- Man bliver ikke stigmatiseret på samme måde, som når man kommer i fængsel. Og ligeså vigtigt, så stifter den straffede ikke yderligere bekendtskab med den kriminelle verden, fordi han eller hun ikke skal afsone sammen med en masse andre straffede.

Både Erbil Kaya og Kasper Olsen er enige i, at mange unge risikerer at blive ”oplært” i at være kriminelle, når de kommer i fængsel.

Netop dét talte de begge om, da de besøgte ’Go’ morgen Danmark’ torsdag morgen. Du kan se en del af interviewet herunder.

Kasper ved godt, at det er bedst for ham at afsone med fodlænke. Alligevel foretrækker han fængslet.

Kasper Olsen og Erbil Kaya medvirker begge i TV 2-programmet ’Født til fængsel?’, hvor vi følger Kasper Olsens afsoning i den vestjyske by Borris. Derudover følger vi gravide Djoanna, der risikerer at få en voldsdom og Mickey, der har svært ved at holde sig på den rigtige siden af loven.

Herunder kan du se traileren for programmet, som du kan se i sin fulde længde på TV 2 Play.